Obama: Qo'shinni Afg'onistondan chiqara boshlaymiz
Barak Obama xalqqa murojaat qilib, Afg'oniston yuzasidan o'z qarorini tushuntirdi. "Askarlarni asta olib chiqamiz", - dedi u.
2014 yilga borib esa qo'shinni butunlay olib chiqishga qaror qilingan. AQSh prezidentining aytishicha, al-Qoida chekinmoqda, terror guruhi zaiflashgan va xalqaro koalitsiya Afg'onistonda katta yutuqlarga erishmoqda. "Osama bin Laden, al-Qoida terror guruhi rahnamosi o'ldirildi. Bu dunyo uchun ulkan g'alaba", - deydi Obama. "Tolibon ham chekinmoqda. Afg'on xavfsizlik kuchlari soni bugun 100 mingdan oshgan va ular zarur tayyorgarlikdan o'tib, bugun ancha oyoqqa turgan",- deydi Obama. "Afg'on xalqi ham yengil nafas ola boshlagan. Bolalar maktabga bormoqda. Ilm dargohlari hamma uchun ochiq. Lekin oldinda hali qilinadigan ishlar ko'p". Prezidentning bayon qilishicha, kelasi yil xalqaro hamjamiyat Chikagoda Afg'oniston xususida xalqaro anjumanga yig'iladi. "Tolibon bilan murosa yo'llarini qidirayapmiz. Tinchlik maqsad bo'lsa, Tolibon qurolni tashlab, demokratik, zamonaviy davlat qurish ishlariga qo'shiladi. Afg'oniston terror o'chog'i bo'lmaydi",- deydi Obama. "Afg'oniston xalqi o'z taqdirini o'zi belgilaydi. O'zini o'zi himoya qiladi. Amerika u yerda uzoq qolmaydi. Qo'ldan kelgan yordamni beramiz, hamkorlik qilamiz, uni quvvatlaymiz". Obama Pokiston hukumatini terrorizmga qarshi konkret choralar ko'rishga undab kelmoqda. "Terror o'choqlarini yo'q qilamiz. Bizga qarshi qurol ko'targanlarni yer tishlatamiz",- deydi u. 10 yillik urush qimmatga tushdi. Yuzlab milliard dollar sarflandi. Amerika Iroqda 4500, Afg'onistonda esa 1500 dan oshiq askaridan ayrilgan. Iroqda jangovar harakatlar tugagan. 100 mingdan oshiq qo'shin u yerni tark etgan. Mojarolarni tinch yo'l bilan hal etish, xalqaro hamkorlikka intilish, xuddi Liviyada bo'lgani kabi boshqa davlatlar bilan kelishib birga javob berish haqida o'ylash lozim, deydi Barak Obama. "Erkinlik va farovonlikni targ'ib qilamiz. Demoratiyaga intilganlarni olqishlaymiz",- deydi prezident. Obama asosiy e'tiborini Amerika iqtisodiyotini yaxshilashga qaratmoqda. "Vatanimizdagi muammolarni hal etishimiz kerak. Amerika, o'z mamlakatimiz uchun ko'proq mablag' va vaqt ajraitsh vaqti keldi",- deydi Obama. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.